Nkandla-verslag: Opposisie se pogings tevergeefsMmusi Maimane Mmusi Maimane, leier van die DA, het ŉ wysiging voorgestel aan die ANC se mosie dat ŉ ad-hoc komitee op die been gebring moet word om Nhleko se 50 bladsye verslag te bestudeer. Maimane het versoek dat die komitee beveel word om Nhleko se verslag saam met Thuli Madonsela, openbare beskermer, se Nkandla-verslag te bestudeer. Hy het verder versoek dat pres. Jacob Zuma, Madonsela en Nhleko voor die komitee moet verskyn. “Dit is absoluut noodsaaklik dat ons die president van die republiek, die openbare beskermer, die minister van openbare werke en die minister van polisie ontbied om voor die komitee te verskyn. Almal het al iets gesê behalwe die president. Hy moet kom.” Floyd Shivambu, hoofsweep van die EFF, het gesê sy party sal nooit Nhleko se verslag aanvaar nie aangesien die openbare beskermer volgens hom nie opdrag gegee het dat daar besluit moet word of Zuma wel geld moet terugbetaal of nie, maar eerder hoeveel terugbetaal moet word. “Dit is ŉ belediging vir grondwetlike demokrasie. Dit is ’n belediging vir toekomstige generasies. Ons soek verantwoordbaarheid, ons wil hê die president moet die geld terugbetaal.” Die EFF is van voorneme om Nhleko hof toe te sleep oor sy verslag en daar word verwag dat die DA dieselfde sal doen. Die opposisie se mosie het 104 stemme ten gunste daarvan ontvang. Daar was 192 stemme teen die mosie. Die ANC se oorspronklike mosie het 192 stemme ten gunste van die mosie ontvang en 192 stemme daarteen.